b'\n_START_ARTICLE_\nDet tredje slag om Kharkov\n_START_SECTION_\nBaggrund\n_START_PARAGRAPH_\nI begyndelsen af 1943 stod den tyske Wehrmacht overfor en stor krise da sovjetiske styrker omringede og nedk\xc3\xa6mpede den tyske 6. arm\xc3\xa9 i Stalingrad og fortsatte deres vinterfelttog i retning af Don-floden. Den 2. februar overgav 6. arm\xc3\xa9s \xc3\xb8verstkommanderende sig, og omkring 90.000 mand blev taget til fange. De samlede tyske tab under slaget om Stalingrad \xe2\x80\x93 foruden de som blev taget til fange \xe2\x80\x93 l\xc3\xa5 p\xc3\xa5 mellem 120.000 og 150.000 mand. I l\xc3\xb8bet af 1942 havde den tyske h\xc3\xa6r haft tab p\xc3\xa5 i alt omkring 1,9 mio. mand, og i starten af 1943 var Wehrmacht omkring 470.000 mand under fuld styrke p\xc3\xa5 \xc3\x98stfronten. Ved starten p\xc3\xa5 Operation Barbarossa, havde Wehrmacht ca. 3.300 kampvogne; men den 23. januar var kun 495, fortrinsvis af \xc3\xa6ldre type, stadig parat til indsats langs hele den tysk-sovjetiske front. Opmuntrede af deres sejr ved Stalingrad indledte den R\xc3\xb8de H\xc3\xa6r en offensiv i retning af Donets vest for Don, med det form\xc3\xa5l at nedk\xc3\xa6mpe de tyske tropper i omr\xc3\xa5det._NEWLINE_Den 2. februar indledte den R\xc3\xb8de H\xc3\xa6r operation Stjerne, som truede med at generobre byerne Belgorod, Kharkov og Kursk. Et sovjetisk fremst\xc3\xb8d, med fire panserkorps i spidsen under kommando af generall\xc3\xb8jtnant Markian Popov, gennembr\xc3\xb8d den tyske front ved at overskride Donetsfloden og tr\xc3\xa6nge ind i det tyske bagland. Den 15. februar truede to friske panserkorps byen Zaporizjzja ved Dnepr-floden, som kontrollerede den sidste st\xc3\xb8rre vej til Rostov og rummede hovedkvarteret for Heeresgruppe S\xc3\xbcd og Luftflotte 4. Andetsteds blev Kharkov opgivet af tyske tropper og generobret af den R\xc3\xb8de H\xc3\xa6r den 16. februar, trods ordrer fra Hitler om at holde stand i byen. Hitler fl\xc3\xb8j straks til von Mansteins hovedkvarter i Zaporozhia. Von Manstein meddelte ham, at et omg\xc3\xa5ende modangreb mod Kharkov ville v\xc3\xa6re frugtesl\xc3\xb8st, men at han med held kunne angribe de s\xc3\xa5rbare sovjetiske flanker med sine 5 panserkorps og generobre Kharkov senere. Den 19. februar br\xc3\xb8d sovjetiske pansertropper gennem de tyske linjer og n\xc3\xa6rmede sig byen. Hitler tog af sted igen, da de sovjetiske tropper var blot 30 km fra flyvepladsen. Under indtryk af, at situationen var ved at blive forv\xc3\xa6rret, gav Hitler von Manstein operationel frihed._NEWLINE_Den 6. tyske arm\xc3\xa9s kapitulation i Stalingrad frigjorde 6 sovjetiske arm\xc3\xa9er under ledelse af Konstantin Rokossovskij, som fik nyt udstyr og blev forst\xc3\xa6rket med 2. panserarm\xc3\xa9 og 70. arm\xc3\xa9. Disse styrker blev forlagt til skillelinjen mellem Heeresgruppe Mitte og Heeresgruppe S\xc3\xbcd. Dette blev i Sovjetunionen kaldt Kharkov- og Donbas-operationerne, og denne offensiv fors\xc3\xb8gte at omringe og nedk\xc3\xa6mpe tyske styrker i frontfremspringet ved Orel, krydse Desna-floden og omringe og nedk\xc3\xa6mpe den tyske Heeresgruppe Mitte. De var oprindelig planlagt til at skulle starte mellem den 12. og 15. februar, men transportproblemer tvang den R\xc3\xb8de h\xc3\xa6rs overkommando (Stavka) til at udskyde starten til 25. februar. I mellemtiden tr\xc3\xa6ngte den sovjetiske 60. arm\xc3\xa9 den 2. tyske arm\xc3\xa9s 4. panserdivision v\xc3\xa6k fra Kursk, mens den 13. sovjetiske arm\xc3\xa9 tvang den 2. panserarm\xc3\xa9 til at \xc3\xa6ndre retning p\xc3\xa5 sin front. Dette \xc3\xa5bnede et 60 km bredt hul mellem disse to tyske styrker, som snart efter blev udnyttet af Rokossovskijs offensiv. Mens de sovjetiske 14. og 18. arm\xc3\xa9er angreb 2. panserarm\xc3\xa9s h\xc3\xb8jre flanke og tr\xc3\xa6ngte lidt frem,  indledte Rokossovskij sin offensiv den 25. februar, br\xc3\xb8d gennem de tyske linjer og truede med at omringe og afsk\xc3\xa6re den 2. tyske panserarm\xc3\xa9 i syd. Kraftigere tysk modstand end ventet begyndte imidlertid at forsinke operationen betydeligt, og Rokossovskij opn\xc3\xa5ede kun begr\xc3\xa6nsede gevinster p\xc3\xa5 den venstre flanke og i centrum af sit angreb. Andetsteds var den sovjetiske 2. panserarm\xc3\xa9 med held tr\xc3\xa6ngt 160 km ind i det tyske bagland i venstre side af den sovjetiske offensiv, og for\xc3\xb8gede dermed h\xc3\xa6rens flanke med omkring 100 km._NEWLINE_Mens den sovjetiske offensiv fortsatte, lykkedes det feltmarskal von Manstein at placere SS-panserkorpset, som nu var blevet forst\xc3\xa6rket med 3. SS division "Totenkopf" \xe2\x80\x94 under kommando af 4. panserarm\xc3\xa9 \xe2\x80\x93 og Hitler frigav desuden 7 sv\xc3\xa6kkede pansrede og motoriserede divisioner til den forest\xc3\xa5ende offensiv. Luftflotte 4 under kommando af feltmarskal Wolfram von Richthofen omgrupperede sig og for\xc3\xb8gede antallet af daglige missioner fra gennemsnitlig 250 i januar til 1.000 i februar, og gav hermed tyskerne strategisk luftherred\xc3\xb8mme. Den 20. februar var den R\xc3\xb8de H\xc3\xa6r faretruende n\xc3\xa6r Zaporozhia, hvilket var signal til at indlede den tyske modoffensiv, som blandt tyskerne blev kaldt Donets-felttoget.\n_START_SECTION_\nSammenligning af styrker\n_START_PARAGRAPH_\nMellem 13. januar og 3. april 1943 deltog ca. 500.000 soldater i den R\xc3\xb8de H\xc3\xa6r i det som blev kaldt Voronezh\xe2\x80\x93Kharkov Offensiven. Alt i alt var omkring 6,1 mio. sovjetiske soldater indsat p\xc3\xa5 \xc3\x98stfronten, og yderligere 659.000 var ukampdygtige, da de var s\xc3\xa5ret i st\xc3\xb8rre eller mindre grad. Til sammenligning kunne tyskerne m\xc3\xb8nstre 2,2 mio. soldater p\xc3\xa5 \xc3\x98stfronten og yderligere 100.000 var indsat i Norge. Som f\xc3\xb8lge heraf kunne den R\xc3\xb8de H\xc3\xa6r inds\xc3\xa6tte omkring dobbelt s\xc3\xa5 mange tropper som Wehrmacht i starten af februar. Som f\xc3\xb8lge af at russerne var tr\xc3\xa6ngt for langt frem og som f\xc3\xb8lge af de tab de havde lidt under deres offensiv kunne von Manstein opn\xc3\xa5 en taktisk overlegenhed i tropper s\xc3\xa5vel som i kampvogne ved starten p\xc3\xa5 sin modoffensiv \xe2\x80\x93 f.eks. havde Mansteins 350 kampvogne en overlegenhed i forhold til de sovjetiske kampvogne p\xc3\xa5 n\xc3\xa6sten 7:1 p\xc3\xa5 det sted hvor de st\xc3\xb8dte sammen.\n_START_SECTION_\nDe tyske styrker\n_START_PARAGRAPH_\nP\xc3\xa5 tidspunktet for modangrebet kunne von Manstein r\xc3\xa5de over 4. panserarm\xc3\xa9, der bestod af 48. panserkorps, SS panserkorpset samt 1. panserarm\xc3\xa9 med 40. og 57. panserkorps. 48. panserkorps bestod af 6., 11. og 17. panserdivision mens SS panserkorpset bestod af 1. SS panserdivision "Leibstandarte SS Adolf Hitler" og 2. SS panserdivision "Das Reich". I starten af februar var den samlede styrke af SS panserkorpset p\xc3\xa5 omkring 20.000 soldater. Geografisk l\xc3\xa5 4. panserarm\xc3\xa9 og 1. panserarm\xc3\xa9 syd for den R\xc3\xb8de H\xc3\xa6rs frontfremspring ind i de tyske linjer. 1. panserarm\xc3\xa9 l\xc3\xa5 \xc3\xb8st for 4. panserarm\xc3\xa9. SS panserkorpset blev indsat langs den nordlige side af frontfremspringet, p\xc3\xa5 Heeresgruppe S\xc3\xbcds nordlige front._NEWLINE_Til sammenligning kunne tyskerne inds\xc3\xa6tte omkring 70.000 mand mod den R\xc3\xb8de H\xc3\xa6rs 210.000 soldater, som var \xc3\xb8rem\xc3\xa6rket til offensive operationer i retning af Don-floden. Den tyske Wehrmacht var underbemandet, ikke mindst som f\xc3\xb8lge af uafbrudte operationer mellem juni 1942 og februar 1943, og det i en grad, s\xc3\xa5 Hitler nedsatte en komite best\xc3\xa5ende af feltmarskal Wilhelm Keitel, Martin Bormann og Hans Lammers, som skulle rekruttere 800.000 nye ubetinget tjenstdygtige m\xc3\xa6nd \xe2\x80\x93 hvoraf halvdelen skulle rekrutteres fra "uvigtige erhverv". Effekten af denne rekruttering kunne imidlertid f\xc3\xb8rst m\xc3\xa6rkes omkring maj 1943, hvor de v\xc3\xa6bnede tyske styrker n\xc3\xa5ede deres h\xc3\xb8jeste niveau siden krigens start med 9,5 mio. mand._NEWLINE_I starten af 1943 havde Tysklands v\xc3\xa6bnede styrker lidt store tab. Det var us\xc3\xa6dvanligt for en panserdivision at r\xc3\xa5de over mere end 100 kampvogne og de fleste havde kun omkring 70\xe2\x80\x9380 brugbare kampvogne. Efter kampene omkring Kharkov iv\xc3\xa6rksatte Heinz Guderian et program, som skulle bringe Tysklands mekaniserede styrker op p\xc3\xa5 fuld styrke. Trods hans indsats kunne en tysk panserdivision kun regne med at r\xc3\xa5de over en styrke p\xc3\xa5 10-11.000 mand ud af en planlagt styrke p\xc3\xa5 13-17.000. F\xc3\xb8rst i juni begyndte panserdivisionerne at kunne r\xc3\xa5de over mellem 100 og 130 kampvogne hver. SS divisioner var i reglen i bedre stand, med omkring 150 kampvogne, en bataljon selvk\xc3\xb8rende stormartilleri og tilstr\xc3\xa6kkeligt mange halvb\xc3\xa6ltek\xc3\xb8ret\xc3\xb8jer til at motorisere hovedparten af dens infanteri og opklaringsenheder \xe2\x80\x94 disse havde en planlagt styrke p\xc3\xa5 omkring 19.000 mand. P\xc3\xa5 dette tidspunkt var hovedparten af Tysklands kampvogne stadig af typerne Panzer III og Panzer IV, om end SS panserdivisionen "Das Reich" var blevet udstyret med et antal Tiger-kampvogne._NEWLINE_4. panserarm\xc3\xa9 var under kommando af general Hermann Hoth, mens 1. panserarm\xc3\xa9 var underlagt general Eberhard von Mackensen. 6., 11. og 17. panserdivision var under kommando af generalerne von H\xc3\xbcnersdorff, Hermann Balck og Fridolin von Senger und Etterlin,. SS panserkorpset var under kommando af general Paul Hausser, som ogs\xc3\xa5 havde kommandoen over 3. SS panserdivision Totenkopf.\n_START_SECTION_\nDen R\xc3\xb8de H\xc3\xa6r\n_START_PARAGRAPH_\nDen R\xc3\xb8de H\xc3\xa6rs offensiv for at tr\xc3\xa6nge Heeresgruppe S\xc3\xbcd tilbage havde i januar og starten af februar involveret de tre arm\xc3\xa9grupper: Brjansk-fronten, Voronetz-fronten og Sydvestfronten. Disse var under kommando af generalerne M. A. Reiter, Filipp Golikov og Nikolai Vatutin,. Den 25. februar greb feltmarskal Rokossovskijs Centrale front ogs\xc3\xa5 ind i slaget. Disse fronter var placeret s\xc3\xa5ledes at Reiters Briansk Front l\xc3\xa5 overfor den nordlige flanke af Heeregruppe S\xc3\xbcd, mens Voronezh var lige overfor Kursk, og den sydvestlige front l\xc3\xa5 overfor deres modstandere. Centralfronten l\xc3\xa5 mellem Briansk- og Veronezh-fronterne for at udnytte begge disse enheders fremgang, som havde skabt et hul i den 2. tyske panserarm\xc3\xa9s forsvarslinjer. Dette omfattede omkring 500.000 soldater hvoraf omkring 346.000 var involveret i forsvaret af Kharkov efter at det tyske modangreb var blevet indledt._NEWLINE_I lighed med deres tyske modstykker var sovjetiske divisioner ogs\xc3\xa5 alvorligt underbemandede. F.eks. havde divisionerne i 40. arm\xc3\xa9 omkring 3.500 \xe2\x80\x93 4.000 mand hver, mens den 69. arm\xc3\xa9 havde divisioner, som kun kunne m\xc3\xb8nstre 1.000 \xe2\x80\x93 1.500 soldater. Nogle divisioner havde blot 20-50 mort\xc3\xa9rer til at give ildst\xc3\xb8tte. Denne mangel p\xc3\xa5 tropper og udstyr fik Vatutins sydvestlige front til at rekvirere over 19.000 soldater og 300 kampvogne, og det blev anf\xc3\xb8rt at Voronetz-fronten kun havde modtaget 1.600 forst\xc3\xa6rkninger siden starten p\xc3\xa5 operationerne i 1943. P\xc3\xa5 det tidspunkt hvor von Manstein indledte sin modoffensiv havde Voronetz-fronten mistet s\xc3\xa5 mange m\xc3\xa6nd og havde strakt sin front i en grad, hvor den ikke l\xc3\xa6ngere kunne st\xc3\xb8tte den sydvestlige front l\xc3\xa6ngere mod syd.\n_START_SECTION_\nMansteins modangreb\n_START_PARAGRAPH_\nDet som tyskerne kaldte Donets-felttoget fandt sted mellem 19. februar og 15. marts 1943. Oprindelig regnede Manstein med en offensiv i tre faser. Den f\xc3\xb8rste omfattede \xc3\xb8del\xc3\xa6ggelsen af de sovjetiske spydspidser, som havde vovet sig for langt frem under deres offensiv. Den anden fase indeholdt generobringen af Kharhov mens den tredje var planlagt til at angribe de sovjetiske styrker i Kursk i samarbejde med Heeresgruppe Mitte \xe2\x80\x94 denne sidste fase endte med at blive aflyst p\xc3\xa5 grund af at det russiske for\xc3\xa5rs t\xc3\xb8vejr \xe2\x80\x93 Rasputitsa \xe2\x80\x93 var p\xc3\xa5 vej og p\xc3\xa5 grund af Heeresgruppe Mittes utilb\xc3\xb8jelighed til at deltage.\n_START_SECTION_\nF\xc3\xb8rste etape: 19. februar \xe2\x80\x93 6. marts\n_START_PARAGRAPH_\nDen 19. februar fik Haussers SS panserkorps ordre til at angribe syd p\xc3\xa5 for at sk\xc3\xa6rme 4. panserarm\xc3\xa9s angreb. Samtidig fik kampgruppe Hollidt besked p\xc3\xa5 at afv\xc3\xa6rge de fortsatte sovjetiske fors\xc3\xb8g p\xc3\xa5 at gennembryde de tyske linjer. 1. panserarm\xc3\xa9 fik ordre til at st\xc3\xb8de nordp\xc3\xa5 i et fors\xc3\xb8g p\xc3\xa5 at afsk\xc3\xa6re og nedk\xc3\xa6mpe Popovs mobile gruppe idet man anvendte pr\xc3\xa6cise efterretninger om de sovjetiske styrkers st\xc3\xb8rrelse, hvilket tillod tyskerne selv at v\xc3\xa6lge hvor de ville angribe og gav dem taktisk overlegenhed. 1. og 4. panserarm\xc3\xa9 fik ogs\xc3\xa5 ordre til at angribe de alt for spredte sovjetiske 6. arm\xc3\xa9 og 1. gardearm\xc3\xa9. Mellem 20. og 23. februar skar Leibstandarde SS panserdivisionen gennem 6. arm\xc3\xa9s flanke og fjernede den sovjetiske trussel mod Dneprfloden samtidig med at den med held omringede og nedk\xc3\xa6mpede nogle soldater fra den R\xc3\xb8de H\xc3\xa6r syd for Samara-floden. SS panserdivision Das Reich tr\xc3\xa6ngte i nord\xc3\xb8stlig retning, mens SS panserdivision Totenkopf blev indsat den 22. februar og rykkede frem parallelt med Das Reich. Disse to divisioner havde held ti at afsk\xc3\xa6re det sovjetiske spydspidsers forsyningslinjer. Det lykkedes 1. panserarm\xc3\xa9 at omringe og afsk\xc3\xa6re Popovs mobile gruppe den 24. februar om end det lykkedes for et betydeligt antal sovjetiske tropper at undslippe nordp\xc3\xa5. Den 22. februar gav den sovjetiske overkommando Stavka, som var bekymret over den succes som tyske modoffensivs havde haft, ordre til Voronezh fronten om at flytte 3. panserarm\xc3\xa9 og 69. arm\xc3\xa9 sydp\xc3\xa5 i et fors\xc3\xb8g p\xc3\xa5 at lette presset p\xc3\xa5 Sydvestfronten og \xc3\xb8del\xc3\xa6gge de tyske styrker i Krasnograd omr\xc3\xa5det._NEWLINE_Den R\xc3\xb8de H\xc3\xa6rs 3. panserarm\xc3\xa9 kom i kamp med tyske enheder syd for Kharkov, hvor de k\xc3\xa6mpede henholdende mens Mansteins offensiv fortsatte. Den 24. februar havde tyskerne trukket pansergrenaderdivision Gro\xc3\x9fdeutschland tilbage fra fronten, hvilket overlod det til 167. og 320. infanteridivisioner, et regiment fra Totenkopf-divisionen samt dele af Leibstandarte-divisionen at forsvare den vestlige ende af det frontfremspring, som var skabt under den sovjetiske offensiv. Mellem den 24. og 27. februar fortsatte 3. panserarm\xc3\xa9 og 69. arm\xc3\xa9 med at angribe denne del af den tyske linje, men uden st\xc3\xb8rre succes. Da de sovjetiske forsyningslinjer efterh\xc3\xa5nden var strukket ud over til bristepunktet begyndte angrebet at g\xc3\xa5 i st\xc3\xa5. Den 25. februar indledte Rokossovkij\'s Centrale front deres offensiv mellem 2. tyske arm\xc3\xa9 og 2. tyske panserarm\xc3\xa9 med lovende resultater langs de tyske flanker men med problemer med at holde trit med angrebets centrum. Efterh\xc3\xa5nden som offensiven udviklede sig begyndte angrebet mod tyskernes h\xc3\xb8jre flanke at g\xc3\xa5 i st\xc3\xa5 overfor stigende modstand mens angrebet p\xc3\xa5 venstr fl\xc3\xb8j gik i st\xc3\xa5 af sig selv p\xc3\xa5 grund af de lange forsyningslinjer._NEWLINE_Under indtryk af tysk fremgang mod den Sydvestlige front, herunder imod fors\xc3\xb8g fra den sovjetiske 6. arm\xc3\xa9 p\xc3\xa5 at bryde ud af omringningen, beordrede Stavka Voronezh Fronten til at afgive kontrollen over 3. panserarm\xc3\xa9 til den Sydvestlige front. For at lette overgangen overlod 3. panserarme to riffeldivisioner til 69. arm\xc3\xa9 og angreb sydp\xc3\xa5 i et fors\xc3\xb8g p\xc3\xa5 at nedk\xc3\xa6mpe SS panserkorpset. Mangel p\xc3\xa5 br\xc3\xa6ndstof og ammunition efter fremrykningen mod syd bet\xc3\xb8d at 3 panserarm\xc3\xa9s offensiv blev udskudt til 3. marts. Hertil kom, at 3. panserarm\xc3\xa9 blev alvorligt generet og beskadiget af fortsatte tyske luftangreb med Junkers Ju 87 Stuka styrtbombefly. Da den indledte sin offensiv den 3. marts st\xc3\xb8dte 3. panserarmes 15. panserkorps ind i fremrykkende enheder fra SS panserdivision Totenkopf og gik straks i defensiven. TIl sidste lykkedes det den tyske SS division at tr\xc3\xa6nge gennem 15. panserkorps linjer og f\xc3\xa5 forbindelse med andre enheder i samme division, som var under fremrykning mod nord, og omringede dermed det sovjetiske panserkorps. 3. panserarm\xc3\xa9s 12. panserkorps blev ogs\xc3\xa5 straks tvunget i defensiven da SS panserdivisionerne Totenkopf og Das Reich truede med at afsk\xc3\xa6re 3. panserarm\xc3\xa9s forsyningslinjer. Da man n\xc3\xa5ede den 6. marts var den angribende 3. panserarm\xc3\xa9 blevet alvorligt tilredt, og kun et beskedent antal m\xc3\xa6nd kunne undslippe nordp\xc3\xa5, og var tvunget til at etablere en ny forsvarslinje._NEWLINE_\xc3\x98del\xc3\xa6ggelsen af Popovs mobile gruppe og 6. arm\xc3\xa9 i den f\xc3\xb8rste del af det tyske modangreb skabte et stort hul i de sovjetiske linjer. Von Manstein drog fordel af de ukoordinerede og stykvise sovjetiske fors\xc3\xb8g p\xc3\xa5 at stoppe dette hul og beordrede offensiven i retning af Kharkov fortsat. Mellem 1. og 5. marts tilbagelagde den 4. tyske panserarm\xc3\xa9 80 km og placerede sig omkring 16 km syd for Kharkov. Den 6. marts etablerede Leibstandarte-divisionen et brohoved over Mosh-floden og \xc3\xa5bnede dermed vejen til Kharkov. Von Mansteins succesfulde modangreb tvang Stavka til at stoppe Rokossovskijs offensiv. Det lykkedes 1. tyske panserarm\xc3\xa9 at fastholde en forsvarlinje langs Donetsfloden, og von Manstein begyndte at planl\xc3\xa6gge efterf\xc3\xb8lgende angreb, som skulle fjerne de sovjetiske enheder vest for Donets. If\xc3\xb8lge tyskerne havde det tyske modangreb kostet den R\xc3\xb8de H\xc3\xa6r 23.000 d\xc3\xb8de foruden at de havde mistet 615 kampvogne og 352 stykker artilleri.\n_START_SECTION_\nFremrykningen mod Kharkov, 7. \xe2\x80\x93 10. marts\n_START_PARAGRAPH_\nMens Rokossovskijs Centrale Front fortsatte sin offensiv mod den 2. tyske arm\xc3\xa9, som nu havde f\xc3\xa5et betydelige forst\xc3\xa6rkninger i form af friske divisioner, blev den overrasket af den fornyede tyske offensiv i retning af Kharkov. Den 7. marts tog von Manstein beslutningen om at st\xc3\xb8de frem mod Kharkov, p\xc3\xa5 trods af for\xc3\xa5rst\xc3\xb8vejrets komme. I stedet fort at angribe \xc3\xb8st for Kharkov, valgte von Manstein imidlertid i stedet at s\xc3\xa6tte angrebet ind vest for Kharkov og derp\xc3\xa5 omringe byen nordfra. Pansergrenaderdivisionen Grossdeutschland var ogs\xc3\xa5 vendt tilbage til fronten og kastede sin v\xc3\xa6gt bag angrebet og truede med at dele 69. arme og resterne af 3. panserarm\xc3\xa9. Den 8. og 9. marts afsluttede SS panserkorpset sin fremrykning nordp\xc3\xa5 og delte de sovjetiske 69. og 40. arm\xc3\xa9er, og den 9. marts drejede det \xc3\xb8st p\xc3\xa5 for at afslutte omringningen. Trods fors\xc3\xb8g fra Stavka p\xc3\xa5 at stoppe den tyske fremrykning ved at inds\xc3\xa6tte den nyligt frigivne 19. riffeldivision og 186. panserbrigade fortsatte den tyske fremrykning._NEWLINE_Den 9. marts gennemf\xc3\xb8rte den 40. sovjetiske arm\xc3\xa9 et modangreb mod pansergrenaderdivision Grossdeutschland i et sidste fors\xc3\xb8g p\xc3\xa5 at genskabe forbindelseslinjerne til 3. panserarm\xc3\xa9. Dette modangreb blev imidlertid ramt af udvidelsen af den tyske offensiv mod Kharkov den 10. marts. Samme dage udstedte 4. tyske panserarm\xc3\xa9 ordrer til SS panserkorpset om at erobre Kharkov hurtigst muligt, hvilket fik Hausser til at beordre tre SS panserdivisioner til \xc3\xb8jeblikkeligt at angribe byen. Das Reich ville angribe vest fra, Leibstandarte fra nord og Totenkopf skulle give afsk\xc3\xa6rmning langs de nordlige og nordvestlige flanker. Trods fors\xc3\xb8g fra general Hoth p\xc3\xa5 at beordre Hausser til at holde sig til den oprindelige plan, besluttede lederen af SS panserkorpset sig for at fors\xc3\xa6tte sit angreb mod byen, selv om det sovjetiske forsvar tvang ham til at udskyde angrebet til den f\xc3\xb8lgende dag. Von Manstein gav ordre til at forts\xc3\xa6tte med afsk\xc3\xa6re byen, om end han efterlod plads til et potentielt angreb p\xc3\xa5 Kharkov, hvis der ikke var ret megen sovjetisk modstand, men Hausser besluttede ikke at f\xc3\xb8lge ordren og fortsatte med sin egen angrebsplan. If\xc3\xb8lge von Manstein var hovedkvarteret for Heeresgruppe S\xc3\xbcd tvunget til at gribe ind adskillige gange for at f\xc3\xa5 SS panserkorpset til at dreje \xc3\xb8stp\xc3\xa5 og omringe byen i stedet for at angribe byen frontalt.\n_START_SECTION_\nKampen om byen, 11. \xe2\x80\x93 15. marts\n_START_PARAGRAPH_\nTidligt om morgenen den 11. marts indledte Leibstandarte-divisionen et knibtangsangreb ind i det nordlige Kharkov. 2. pansergrenader regiment, som tr\xc3\xa6ngte frem fra nordvest, delte sig i to kolonner, som rykkede mod det nordlige Kharkov p\xc3\xa5 begge sider af Belgorod-Kharkov jernbanen. 2. bataljon p\xc3\xa5 h\xc3\xb8jre side af jernbanen angreb byens Severnyi-distrikt, hvor det m\xc3\xb8dte h\xc3\xa5rd modstand og kun kunne tr\xc3\xa6nge frem til Severnyi-jernbaneterr\xc3\xa6net meter for meter ved dagens slutning. P\xc3\xa5 den anden side af jernbanen angreb 1. bataljon Aleksejevka-distriktet, hvor det blev m\xc3\xb8dt af et sovjetisk modangreb anf\xc3\xb8rt af T-34-kampvogne, som tr\xc3\xa6ngte en del af 1. bataljon tilbage ud af byen. Kun med st\xc3\xb8tte fra luften og fra artilleri i form af Stukaer og StuG selvk\xc3\xb8rende kanoner, kunne tyskerne k\xc3\xa6mpe sig vej tilbage ind i byen. Et omg\xc3\xa5ende angreb bagfra gav til sidst tyskerne et st\xc3\xa5sted i denne del af byen. Samtidig angreb 1. pansergrenaderregiment med kampvogne fra en anden enhed nede ad hovedvejen fra Belgorod, hvor det straks blev m\xc3\xb8dt af et modangreb fra flyvepladsen i Kharkov som l\xc3\xa5 p\xc3\xa5 deres venstre flanke. Ved at k\xc3\xa6mpe sig forbi T-34 kampvogne kunne denne tyske enhed s\xc3\xa6tte sig fast i Kharkovs nordlige forst\xc3\xa6der. Fra nord\xc3\xb8st fors\xc3\xb8gte andre enheder med infanteri, kampvogne og selvk\xc3\xb8rende artilleri at f\xc3\xa5 kontrol over vejene til byerne Rogan og Chuhuiv. Dette angreb kom l\xc3\xa6ngere ind i Kharkov, men da de manglede br\xc3\xa6ndstof var kampvognene n\xc3\xb8dt til at forskanse sig og g\xc3\xa5 i defensiven._NEWLINE_Das Reich-divisionen angreb samme dag den vestlige del af Kharkov. Efter at den var tr\xc3\xa6ngt ind i byens Zaljutinodistrikt blev fremrykningen stoppet af en dyb kampvognsgr\xc3\xb8ft, som var bemandet med sovjetiske forsvarere, der bl.a. havde panserv\xc3\xa6rnskanoner. Et sovjetisk modangreb blev sl\xc3\xa5et tilbage efter en blodig ildkamp. En del af divisionen k\xc3\xa6mpede sig vej til byens sydlige udkant og afskar vejen til Merefa. Omkring kl. 15 gav Hoth \xe2\x80\x93 4. panserarm\xc3\xa9s chef \xe2\x80\x93 Hausser ordre til straks at tr\xc3\xa6kke Das Reich ud af kampen og i stedet placere den, s\xc3\xa5 den kunne afsk\xc3\xa6re flygtende sovjetiske tropper. I stedet satte Hausser en enhed fra Totenkopf-divisionen til at udf\xc3\xb8re denne opgave \xe2\x80\x93 og meddelte Hoth, at risikoen ved at tr\xc3\xa6kke Das Reich tilbage var for stor. Om natten mellem 11. og 12. marts krydsede st\xc3\xb8dtropper kampvognsgr\xc3\xb8ften, overraskede de sovjetiske forsvarere og \xc3\xa5bnede en passage, som kampvognene kunne benytte. Dette gav Das Reich-divisionen mulighed for at tr\xc3\xa6nge frem til hovedbaneg\xc3\xa5rden i Kharkov; dette var det l\xc3\xa6ngste, denne division kom til at tr\xc3\xa6nge ind i byen. Hoth gentog sin ordre kl. 1.15 den 12. marts, og Hausser svarede som han havde gjort det den 11. marts. Da Hoth gav ordren tredje gang, blev den imidlertid adlydt, og Das Reich trak sig tilbage gennem en korridor, som Leibstandarte havde \xc3\xa5bnet, og placerede sig \xc3\xb8st for byen._NEWLINE_Den 12. marts gjorde Leibstandarte-divisionen fremskridt i byens centrum og br\xc3\xb8d gennem det h\xc3\xa5rdnakkede sovjetiske forsvar i de nordlige forst\xc3\xa6der og begyndte en hus til hus-kamp ind mod centrum. Ved dagens slutning var divisionen n\xc3\xa5et frem til to blokke nord for Dzerzjinskijpladsen. Det lykkedes 2. pansergrenaderregiments 2. bataljon at omringe pladsen efter at have lidt sv\xc3\xa6re tab til sovjetiske snigskytter og andre forsvarere om aftenen den 12. marts. Da den var blevet erobret blev pladsen omd\xc3\xb8bt til "Platz der Leibstandarte". Samme nat fik 2. pansergrenaderregiments 3. bataljon under kommando af Joachim Peiper forbindelse til 2. bataljon p\xc3\xa5 Dzerzjinskijpladsen, angreb sydp\xc3\xa5 over Kharkov-floden og etablerede et brohoved, som \xc3\xa5bnede vejen til Moskva Avenuen. I mellemtiden n\xc3\xa5ede divisionen venstre fl\xc3\xb8j krydset mellem Voltjansk og Tjuguiv udfaldsvejene og gik i defensiven. Herefter afslog de en r\xc3\xa6kke sovjetiske modangreb._NEWLINE_Den f\xc3\xb8lgende dag tr\xc3\xa6ngte Leibstandarte sydp\xc3\xa5 mod Kharkov-floden og Peipers brohoved samtidig med at den fjernede den sovjetiske modstand gade for gade. I et fors\xc3\xb8g p\xc3\xa5 at omringe byens forsvarere i centrum gik 1. SS pansergrenaderregiment ind i byen via vejen til Voltjansk. Samtidig lykkedes det Peipers styrke at bryde ud af brohovedet i sydlig retning selv om den m\xc3\xa5tte k\xc3\xa6mpe mod ih\xc3\xa6rdig sovjetisk modstand, og den fik forbindelse til divisionens vestlige fl\xc3\xb8j ved krydset mellem vejene til Voltjansk og Tjuguiv. Selv om st\xc3\xb8rstedelen af Das Reich nu var trukket ud af byen, var der fortsat et pansergrenaderregiment, som skulle rydde den sydvestlige del af byen, og det nedk\xc3\xa6mpede den sidste modstand ved dagens slutning. Hermed var to tredjedele af byen under tysk kontrol._NEWLINE_Kampene i byen begyndte at aftage den 14. marts. Dagen blev brugt p\xc3\xa5 at Leibstandarte nedk\xc3\xa6mpede resterne af den sovjetiske modstand mens den rykkede frem over en bred front. Ved dagens slutning var hele byen kommet p\xc3\xa5 tyske h\xc3\xa6nder. Trods erkl\xc3\xa6ringen om at byen var faldet fortsatte kampene den 15. og 16. marts hvor tyske enheder ryddede resterne af modstand p\xc3\xa5 traktorfabrikkens omr\xc3\xa5de i den sydlige udkant af byen.\n_START_SECTION_\nEfterspil\n_START_PARAGRAPH_\nDet tyske Donets felttog kostede den R\xc3\xb8de H\xc3\xa6r 52 divisioner, og 70.000\xe2\x80\x9380.000 mand. Af disse tab udgjorde de dr\xc3\xa6bte og savnede 45.200 mens 41.200 blev s\xc3\xa5ret. Mellem april og juli 1943 tog den R\xc3\xb8de H\xc3\xa6r sig tid til at genopbygge sine styrker i omr\xc3\xa5det og forberede en senere fornyelse af den tyske offensiv \xe2\x80\x93 der blev kendt som Slaget ved Kursk. De samlede tyske tab er vanskeligere at fastsl\xc3\xa5, men kan spores ved at sammenligne tabene i SS panserkorpset, n\xc3\xa5r man husker at elite SS divisionerne ofte blev indsat der hvor kampene forventedes at blive h\xc3\xa5rdest. Den 27. marts vurderes det at SS panserkorpset havde mistet omkring 44\xc2\xa0% af sin kampstyrke herunder 160 officerer og omkring 4.300 menige._NEWLINE_Da SS panserkorpset begyndte at komme ud af byen angreb de sovjetiske stillinger direkte sydvest for byen, heriblandt 17. NKVD Brigade, 19. riffeldivision og 25. gardedivision. Fors\xc3\xb8g fra den R\xc3\xb8de H\xc3\xa6rs side p\xc3\xa5 at genskabe forbindelserne til 3. panserarm\xc3\xa9 fortsatte, om end forg\xc3\xa6ves. Den 14. -15. marts fik disse styrker tilladelse til at tr\xc3\xa6kke sig tilbage til Donets nordlige l\xc3\xb8b. De sovjetiske 40. og 69. arm\xc3\xa9er havde v\xc3\xa6ret i kamp med pansergrenaderdivision Grossdeutschland siden 13. marts, og var blevet splittet af det tyske fremst\xc3\xb8d. Efter Kharkovs fald var det sovjetiske forsvar af Donets brudt sammen, hvilket tillod Mansteins styrker at rykke frem til Belgorod den 17. marts og erobre den den f\xc3\xb8lgende dag. Vejrliget og udmattelse bet\xc3\xb8d imidlertid at Mansteins modoffensiv m\xc3\xa5tte stoppes kort efter, p\xc3\xa5 trods af feltmarskalens ambitioner om ogs\xc3\xa5 at angribe Kursk frontfremspringet, som var opst\xc3\xa5et som en f\xc3\xb8lge af generobringen af Kharkov og Belgorod._NEWLINE_Efter den tyske succes ved Kharkov havde Hitler to muligheder. Den f\xc3\xb8rste, der kaldes "bagh\xc3\xa5ndsmetoden" var at vente p\xc3\xa5 den uundg\xc3\xa5elige genoptagelse af den sovjetiske offensiv og gennemf\xc3\xb8re en ny operation i stil med den ved Kharkov \xe2\x80\x94 dvs. tillade den R\xc3\xb8de H\xc3\xa6r at erobre land, tr\xc3\xa6nge for langt frem og derp\xc3\xa5 gennemf\xc3\xb8re en modoffensiv og omringe den. Den anden "forh\xc3\xa5ndsmetode" indeholdt en st\xc3\xb8rre tysk offensiv gennemf\xc3\xb8rt af Heeresgruppe S\xc3\xbcd og Mitte mod frontfremspringet ved Kursk. Typisk for Hitler valgte han "forh\xc3\xa5ndsmetoden", hvilket f\xc3\xb8rte til Slaget ved Kursk.'